Document ID: 32002D0011

Odločba Komisije
z dne 28. decembra 2001
o sprejetju seznama območij, pomembnih za Skupnost, za makaronezijsko biogeografsko regijo na podlagi Direktive Sveta 92/43/EGS
(notificirana pod dokumentarno številko K(2001) 3998)
(2002/11/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst [1], kakor je bila nazadnje spremenjena z Direktivo 97/62/ES [2], in zlasti tretjega pododstavka člena 4(2) Direktive,
ob upoštevanju naslednjega:
(1) V skladu s členom 4(1) Direktive 92/43/EGS sta bila Komisiji poslana seznama območij, predlaganih za območja, pomembna za Skupnost, v smislu člena 1 navedene direktive za makaronezijsko biogeografsko regijo. Zadevni državi članici, to sta Portugalska in Španija, sta poslali seznama, prva 28. novembra 1997 in druga 11. oktobra 2000.
(2) Makaronezijska biogeografska regija po členu 1(c)(iii) Direktive 92/43/EGS obsega otočji Azore in Madeiro (Portugalska) ter Kanarske otoke (Španija) v Atlantskem oceanu.
(3) Seznamoma predlaganih območij so bili priloženi podatki o vsakem območju, podani z obrazcem Natura 2000, določenim z Odločbo Komisije 97/266/ES [3].
(4) Med te podatke spadajo najnovejša karta območja, ki jo pošlje zadevna država članica, ime območja, njegova lega in obseg ter podatki, pridobljeni po merilih iz Priloge III (faza 1) k Direktivi 92/43/EGS.
(5) Na podlagi osnutka seznama, ki ga sestavi Komisija po dogovoru z vsako zadevno državo članico in v katerem so opredeljena tudi območja s prednostnimi naravnimi habitatnimi tipi ali prednostnimi vrstami, je treba sprejeti seznam območij, ki so izbrana za območja, pomembna za Skupnost.
(6) Ker je poznavanje obstoja in razširjenosti naravnega habitatnega tipa, opisanega kot "Morski grebeni", še vedno nepopolno, mora seznam ostati odprt za spremembe glede na nadaljnji razvoj tega znanja.
(7) Ukrepi, predvideni s to odločbo, so v skladu z mnenjem odbora, ustanovljenega po členu 20 Direktive 92/43/EGS -
SPREJELA NASLEDNJO ODLOČBO:
Člen 1
Seznam v Prilogi k tej odločbi predstavlja seznam območij, pomembnih za Skupnost, za makaronezijsko biogeografsko regijo, kakor je predviden v tretjem pododstavku člena 4(2) Direktive 92/43/EGS.
Člen 2
Seznam iz člena 1 se lahko spremeni glede na nadaljnji razvoj znanja in raziskav v zvezi z naravnim habitatnim tipom, opisanem kot "Morski grebeni" z oznako 1170 v kategoriji 11 v Prilogi I k Direktivi 92/43/EGS.
Člen 3
Ta odločba je naslovljena na države članice.
V Bruslju, 28. decembra 2001

Labels: 18
20